Siviele saak kom dalk teen Eskom ná werker se moordFamilielede van Thembisile Yende buite die Springs-landdroshof. Foto: Lindi Masinga/ANA Die familie van Thembisile Yende, die werknemer van Eskom wie se ontbinde liggaam in Mei vanjaar in ŉ ongebruikte kantoor van Eskom se Pieterboth-substasie in Springs aangetref is, oorweeg om ŉ siviele saak teen die kragvoorsiener aanhangig te maak. Yende se liggaam is gevind meer as ŉ week nadat haar familie haar as vermis aangemeld het. Sy is na bewering vermoor omdat daar gevrees is dat sy inligting oor ŉ koperkabeldiefstal-sindikaat sou bekendmaak. “As familie oorweeg ons om ŉ saak teen Eskom aanhangig te maak omdat Thembisile ŉ kind gehad het,” het Mboneni Yende, Thembisile se broer, Woensdag gesê. David Ngwenya (43), ŉ Eskom-tegnikus, is in Junie in verband met Yende se moord in hegtenis geneem en het Woensdag weer in die Springs-landdroshof verskyn. Zola Majavu, Ngwenya se regsverteenwoordiger, het tydens die verrigtinge aan die hof gesê hy is ingelig dat Ngwenya se DNS-resultate in Oktober vrygestel is. Majavu het volgehou dat die DNS-verslag Ngwenya se onskuld sal bewys. Thembisile Yende “Ek het beeldmateriaal in my besit en ŉ DNS-verslag van Oktober, en daar is nog die een verslag wat uitstaande is en dit sal later bekendgemaak word. Mense gaan verbaas wees wanneer die waarheid uitkom,” het Majavu gesê nadat die hof verdaag het. Die staat het vroeër gesê hulle kan nie bevestig of Ngwenya deur DNS met Yende se moord verbind word nie, aangesien daar baie monsters in die betrokke saak is en hulle eers teen die einde van die jaar die uitslae van die DNS-toetse aan die verdediging sal kan oorhandig. Majavu het gesê ŉ borgtogaansoek gegrond op nuwe feite sal voor die hof gebring word. Die staat het bygevoeg sodra die ondersoek na die moord afgehandel is, sal die saak na die hooggeregshof oorgeplaas word. Die saak is tot 31 Januarie uitgestel vir verdere ondersoek. Phakamile Hlubi, woordvoerder van die National Union of Metalworkers of South Africa (NUMSA), het buite die hof gesê Numsa is bekommerd oor die veiligheid van werknemers omdat “mense weet dat Thembisile Yende se dood verdag was”. “Numsa het die departement van arbeid versoek om ondersoek oor die saak in te stel sodat dié wat betrokke is gevind en vervolg kan word.”